Huwa ta' pjaċir għalija li ninsab hawnhekk f'dan il-parlament li għadu kemm inbena, espressjoni vivaċi u solida ta' demokrazija kburija. Fil-fatt, huwa l-ewwel parlament nazzjonali li qiegħed nindirizza bħala President tal-Kunsill Ewropew. Għal darb'oħra grazzi tal-istedina. Malta dejjem kienet f'salib it-toroq tal-istorja Ewropea. Dan kien minnu fl-Assedju l-Kbir tal-1565 u wkoll matul id-difiża essenzjali ta' dan in-nazzjon fit-Tieni Gwerra Dinjija. Illum, huwa għal darb' oħra minnu - għalkemm b'mod differenti ferm - f'din l-era l-ġdida ta' migrazzjonijiet kbar. U din hija r-raġuni l-għala l-Belt Valletta hija partikolarment adatta sabiex il-mexxejja Afrikani u Ewropej jiltaqgħu din il-ġimgħa biex jagħtu bidu konkret għall-immaniġġar tal-fenomenu inkwetanti u dinamiku tal-migrazzjoni permezz ta' sħubija mġedda. Nixtieq qabel xejn nirringrazzja lill-Prim Ministru Muscat. Wara t-traġedji fil-baħar tal-għarqiet tal-massa f'April li għadda, huwa immedjatament offra li jospita dak li nittama ser tkun konferenza storika ta' mexxejja Afrikani u Ewropej din il-ġimgħa. L-awtoritajiet Maltin ħadmu bla waqfien, kienu professjonali u effettivi ħafna sabiex jaħdmu id f'id magħna fit-tħejjijiet. Grazzi tal-ospitalità u d-diżinteress personali tagħkom. Nibqgħulkom grati. Nixtieq nirringrazzja wkoll lil Malta għall-assistenza tagħha fl-indirizzar tal-kriżi tar-refuġjati, kemm bl-appoġġ tal-ħidma tal-Uffiċċju Ewropew ta' Appoġġ fil-qasam tal-Asil hawnhekk fil-Belt Valletta, bil-kontribut għall-hotspots fil-Greċja u l-Italja jew bil-parteċipazzjoni f'missjonijiet ta' salvataġġ fil-Mediterran. B'riżultat dirett tal-azzjonijiet kollettivi tagħna, eluf ta' nies ġew salvati fuq il-baħar din is-sena u li kieku kienu jintilfu. Il-gvernijiet tal-UE qed jeżaminaw aktar minn miljun applikazzjoni għall-asil bejniethom, rekord assolut li jkun ta' sfida għal kwalunkwe demokrazija żviluppata. Il-mexxejja Ewropej għenu sabiex jintemm in-nuqqas ta' donaturi għall-Programm Dinji tal-Ikel u l-aġenziji tan-NU sabiex jiġi żgurat li jintlaħqu l-ħtiġijiet bażiċi tar-refuġjati fis-Sirja u fil-madwar. Madankollu, għad hemm ħafna xi jsir u ninsabu taħt pressjoni inkredibbli minħabba l-ġrajjiet li qed iseħħu. Jeħtieġ li l-azzjonijiet li l-Unjoni Ewropea qablet dwarhom fil-ħames summits ta' din is-sena, iddedikati sabiex jiġu indirizzati l-kwistjonijiet tal-migrazzjoni, jiġu implimentati aktar malajr. Din hija r-raġuni għala l-mexxejja Ewropej ser jerġgħu jiltaqgħu separatament nhar il-Ħamis sabiex jeżaminaw fejn ninsabu bl-isforzi Ewropej interni tagħna u l-kuntatti tagħna mat-Turkija. L-aktar żvilupp globali uniku sinifikanti f'dan l-aħħar seklu huwa li l-umanità żdiedet b'erba' darbiet, inkluż fl-Afrika. Skont l-estimi tan-NU, il-popolazzjoni Afrikana mistennija tirdoppja matul il-35 sena li ġejjin, u wara tkompli tiżdied b'din ir-rata. Bit-tkabbir taż-Żona Schengen fl-2007, l-Ewropa għadha kemm kisbet mill-ġdid il-libertà tal-ivvjaġġar intern li ilha ma teżisti sa mill-bidu tal-Ewwel Gwerra Dinjija. Reċentement rajna kif din il-libertà ġdida għadha fraġli f'bosta aspetti. Dawn ir-realtajiet - flimkien mas-sitwazzjoni tas-sigurtà li qiegħda tiddeterjora f'bosta pajjiżi tal-Lvant Nofsani u Afrikani - illum huma sfida għas-solidarjetà interna tal-Ewropa. L-indirizzar ta' dawn ser ikun ta' sfida u jibdel l-Unjoni Ewropea b'mod fundamentali daqs kwalunkwe emenda tat-trattati, elezzjoni nazzjonali, jew kriżi monetarja. Flimkien mas-sħab Afrikani tagħna, għandna sfida komuni li hija ħafna iktar profonda minn kriżi ta' refuġjati. Din hija fit-tul, strutturali, u magħġuna bis-sħiħ fis-sitwazzjoni ekonomika tal-Afrika fejn anke t-tkabbir ekonomiku ma jfissirx immedjatament ħolqien tal-impjiegi iżda pjuttost jikkawża inugwaljanzi soċjali u aktar urbanizzazzjoni. Hija marbuta mill-qrib mal-instabbiltà li qed tiżdied li tista' tiġi osservata fis-Saħel, jew fil-Qarn tal-Afrika. Tali kumplessità tirrikjedi solidarjetà ġenwina bejn iż-żewġ naħat u rikonoxximent li s-sigurtà u l-prosperità sostenibbli huma d-dritt tal-Afrikani u l-Ewropej, bl-istess mod u b'mod ugwali. Din il-ġimgħa, l-Afrika u l-Ewropa mhumiex ser joħolqu qafas politiku ġdid għall-migrazzjoni u l-iżvilupp. Diġà għandna dan, kif riaffermat l-aktar reċenti matul l-aħħar Summit bejn l-UE u l-Afrika fi Brussell. Minflok, qegħdin nistabbilixxu pjan direzzjonali konkret ħafna sabiex nagħtu sustanza lill-prinċipji li ż-żewġ naħat jaqblu dwarhom. Kemm jekk dwar il-faċilitazzjoni tal-viża, l-aħjar użu ta' rimessi għall-iżvilupp jew il-ġlieda flimkien kontra t-traffikanti, dan is-summit huwa dwar l-azzjoni, azzjoni konkreta u operattiva. Ser jingħata impetu politiku ġdid minn iktar minn 60 mexxej Afrikan u Ewropew li attenda. Filwaqt li naġixxu flimkien f'dan il-qasam, l-Ewropa għandha tkun ispirata mir-rispett għas-sovranità tal-Afrika, kif ukoll minn empatija kbira u involviment komuni fil-problemi urġenti tal-kontinent. L-ekonomija, l-istabbiltà u s-sigurtà kif ukoll il-governanza u l-istat tad-dritt huma t-tliet sfidi ewlenin. Hemm bosta modi kif ser inkunu aktar attivi u intelliġenti biex nindirizzawhom flimkien. Wieħed minnhom huwa Fond ta' Emerġenza ġdid għall-Afrika b'finanzjament inizjali ta' €1.8 biljun. Flimkien mal-għajnuna eżistenti tagħna għall-iżvilupp fl-Afrika, dan il-fond il-ġdid ser jgħinna - billi naħdmu flimkien - noffru lill-popli tal-Afrika ġejjieni aħjar fi żmien meta ż-żgħażagħ Afrikani spiss għandhom biss l-għażla bejn il-qgħad jew ir-radikalizzazzjoni. Din huwa wkoll għala l-Ewropa ser tirdoppja l-postijiet disponibbli għal studenti u riċerkaturi Afrikani permezz tal-programmi Erasmus+ u Marie Skłodowska-Curie. Is-sħab Afrikani tagħna jistgħu jgħinu fi żmien ta' pressjoni migratorja qawwija billi jaħdmu magħna sabiex l-aktar tard sa tmiem l-2016 nistabbilixxu infrastruttura amministrattiva li tista' tkun mudell għal ħaddieħor dwar kif il-migrazzjoni tiġi mmaniġġata aħjar. Dan jinkludi li jsir ħafna aktar progress fit-tnaqqis tal-faqar u l-prevenzjoni ta' konflitti. Jinkludi wkoll il-kwistjoni tat-teħid lura b'mod effiċjenti ta' dawk li ma jkunux għadhom jikkwalifikaw għal viża, jew dawk li m'għandhomx bżonn protezzjoni internazzjonali. Uffiċjali Afrikani bbażati fil-pajjiżi tagħna jistgħu jgħinuna nidentifikaw u niddokumentaw liċ-ċittadini tagħhom fl-Ewropa li jista' jkun qerdu l-passaport tagħhom biex jevitaw li jmorru lura f'pajjiżhom meta jintalbu jagħmlu dan. Iżda l-involviment Ewropew mhux ser jieqaf hemm: ser ngħinu lill-gvernijiet Afrikani biex jerġgħu jintegraw liċ-ċittadini tagħhom stess u joffrulhom opportunitajiet soċjoekonomiċi sinifikanti, inkluż permezz ta' finanzjament ta' taħriġ u programmi edukattivi u l-ħolqien ta' mezzi ġodda ta' introjtu għal komunitajiet f'diffikultà. Aħna ser nipprovdu għajnuna amministrattiva u aktar riżorsi biex nassistu lill-pajjiżi Afrikani jaffrontaw il-migrazzjonijiet kbar li qed iseħħu fl-Afrika stess. Għal aktar minn għaxar snin, Malta wissiet dwar il-ħtieġa għal approċċ Ewropew aktar koerenti dwar il-migrazzjoni. Fl-2005, meta tfaċċaw biss ftit dgħajjes b'mijiet fuqhom dan tqies bħala fenomenu serju ħafna. Din is-sena, skont l-aħħar statistika, 1.2 miljun persuna daħlu fl-Unjoni b'mod irregolari, l-aktar permezz tal-baħar. Iżda, permezz ta' inizjattivi ġodda bħas-summit ta' din il-ġimgħa, nittamaw li bħalissa sena oħra nkunu f'qagħda ħafna aħjar minn dik ta' issa. Nittamaw li din il-ġimgħa l-mexxejja jaqblu dwar firxa ta' azzjonijiet ta' prijorità dwar kif ser isir dan, u malajr kemm jista' jkun. Nixtiequ noħolqu ambjent aktar stabbli għall-migrazzjoni legali. Iżda kif issottolinjajt għal bosta ġimgħat fid-dehriet pubbliċi kollha tiegħi, u ser inkompli nagħmel hekk, bħal Xipju dwar Kartaġni: Il-prerekwiżit għat-twettiq tal-politika Ewropea tagħna dwar il-migrazzjoni huwa li jerġa' jkun hemm kontroll effettiv fuq il-fruntieri esterni tagħna. Il-migrazzjoni ser tkompli tkun kwistjoni politikament distruttiva sakemm tinstab sħubija vera bejnietna u oħrajn barra mill-Ewropa, fejn kull pajjiż, inklużi s-sħab tagħna Afrikani, jieħu r-responsabbiltà għall-fruntieri u ċ-ċittadini tiegħu stess. Bl-istess mod, il-pajjiżi Ewropej iridu jieħdu koresponsabbiltà għall-ħtiġijiet u l-aspirazzjonijiet tal-pajjiżi emittenti u ta' tranżitu sabiex ikollna sħubija operattiva reali fuq il-post, mhux biss fil-kliem ta' testi diplomatiċi mfassla b'attenzjoni. Din hija l-missjoni tagħna hawnhekk fil-Belt Valletta. Ma ġejniex hawnhekk biex inkunu frustiera, iżda sabiex insiru ġirien aħjar u aktar qrib xulxin. Nixtieq nirringrazzja lil Malta, lill-prim ministru tagħha u l-poplu tagħha, għal dak kollu li għamiltu s'issa sabiex tgħinu. Grazzi. Ara l-paġna tal-laqgħa